
			Əziz dost!

			İcazənizlə, sizə “sən” deyə müraciət etmək istərdim. Bu kitabçanı əlinə aldığın üçün çox şadam. Bütün qəlbimlə sənə axtardıqlarını tapmağı və istədiyin hər şeyə nail olmağını arzu edirəm.

			Müqəddəs Yazılarda Allah haqqında deyilir: “Sən mərhəmətlilərə qarşı mərhəmətlisən, səmimi insana səmimi münasibət göstərirsən”. Əgər sən bütün qəlbinlə xilası axtarırsansa və bunun üçün susamısansa, ürəyində Allahla barışmaq və Onun iradəsinə uyğun hərəkət etmək üçün güc, qüdrət və azadlıq arzulayırsansa, O sənə kömək edəcək. Mən sənə qismən də olsa, artıq bu yolu keçmiş bir insan kimi yazıram. Məsləhətlərim Müqəddəs Kitaba, eləcə də şəxsi təcrübəmə və bir çox insanın təcrübəsinə əsaslanır.

			Sənə xilasa və azadlığa aparan bu yolda bəlkə də ilk, lakin çox vacib və zəruri addımları atmağı tövsiyə edirəm. Sevinirəm ki, cənnətə gedən yolda sənin yol yoldaşın ola bilərəm.

			Valdemar Zorn

			İman

			“Siz Müqəddəs Yazıları araşdırırsınız. Çünki düşünürsünüz ki, onların vasitəsilə əbədi həyata malik olacaqsınız. Lakin onlar da Mənim barəmdə şəhadət edir.”

			Müqəddəs İsa

			Əgər siz xilası axtarırsınızsa, onda Allaha iman və ya Müqəddəs Kitaba tam etibar etməlisiniz. Niyə? Çünki Allahın bizə verdiyi açıqlamalara əsasən, iman bir çox şeylərin mahiyyətinə nüfuz edən yeganə amil, xilası əldə etmək üçün zəruri şərtdir. Müqəddəs Kitabda deyilir: “İman vasitəsilə dərk edirik ki, kainat Allahın kəlamı ilə yarandı, beləcə də görünən şeylər görünməyənlərdən törədi” (İbranilərə 11:3). “İman olmadan Allahı razı salmaq qeyri-mümkündür. Çünki Allaha yaxınlaşan şəxs inanmalıdır ki, O var və Onu axtaranlara mükafat verir” (İbranilərə 11:6). İsa Məsih demişdi: “Ona iman edən mühakimə olunmur, iman etməyənsə artıq mühakimə olunub, çünki Allahın vahid Oğlunun adına iman etməyib” (Yəhya 3:18).

			Əlbəttə, siz soruşa bilərsiniz: “Nə üçün mən başqa yazılara deyil, məhz Müqəddəs Kitabdakı ayələrə inanmalıyam?” Çünki yalnız Müqəddəs Kitab bizə xilasın yeganə yolunu — İsa Məsihi, dünyada baş verənləri, insanın və bütün canlıların yaranmasını, eləcə də günahı izah edir. Yalnız o bizə Allahın xilas planını göstərir.

			Müqəddəs Kitaba qarşı əsrlər, hətta minilliklər boyu mübarizə aparılıb. Amma buna baxmayaraq, yer üzündə Müqəddəs Kitab hələ də ən məşhur kitabdır. Dəfələrlə onu yandırdılar, tərcüməçiləri və üzünü köçürənləri edam etdilər, bütün dünya ona qarşı üsyan etdi. Lakin Müqəddəs Kitab dünyanın bir çox dillərinə tərcümə edildi. Bu kitab əsrlər boyu qırx fərqli insan tərəfindən yazılsa da, onun yalnız bir müəllifi var, o da Tanrı Özüdür. Kəlamın həqiqi olmasını yerinə yetmiş peyğəmbərliklərindən görmək olar. Müqəddəs Kitab digər kitablardan fərgli olaraq, ona güvənən insanların qəlbinə təsir edir.

			Allaha və Onun Kəlamı olan Müqəddəs Kitaba inanan, xilas axtaran, cənnətə can atan və azadlıq tapmaq istəyən insan üçün bu düzgün qərardır.

			Əgər Müqəddəs Kitab həyatının bütün məsələlərində səlahiyyətə malikdirsə, bütün ürəyinlə onun rəhbərliyinə etibar edirsənsə, onun tələblərinə tabe olub əxlaqi münasibətlərdə qaydalarına uyğun yaşayırsansa, onda Kəlam sənin üçün həqiqətə çevriləcək. O sənə bələdçilik edib ürəyinin istəyini yerinə yetirəcək.

			Bu gün bu qərarı verin və Allaha belə dua edin:

			“Ya Rəbb, görünən və görünməyən hər şeyi yaradan Allahım! Mən qarşına dualarla gəlirəm və günahlarımı etiraf edirəm. Sənin varlığına və Müqəddəs Kitabına inanıram. Mən Sənə etibar edirəm! Mənə Öz Sözünlə rəhbərlik et və Öz iradəni mənə bildir!”

			Əgər sən səmimi dua etmisənsə, onda əmin ola bilərsən ki, Allah səni eşitdi və səni addım-addım əbədi həyata, cənnətə gedən yola aparacaq. Müqəddəs Kitabda yazılıb: “Əllərinlə yaranmışam, mənə surət vermisən, mənə qabiliyyət ver, əmrlərini öyrənim” (Zəbur 119:73).

			Tövbə

			“Tövbə etməsəniz, hamınız onlar kimi məhv olacaqsınız.”

			 Müqəddəs İsa 

			Biz artıq dedik ki, xilasa nail olmaq üçün Allaha və Müqəddəs Yazılara inanmaq zəruri şərtdir. Müqəddəs Kitab Allahdan, Xilaskar İsa Məsihdən, müqəddəslikdən, Onsuz heç kimin Rəbbi görməyəcəyindən və bizi əbədi həyatı əldə etməkdən məhrum edən günahdan danışır.

			İsa Məsih deyir ki, biz tövbə etməliyik. Tövbə etmək nə deməkdir? Tövbə yunan sözü olub “metanoete” düşüncələrin dəyişməsi, məyusluq, dərin peşmanlıq deməkdir.

			Tövbə niyə lazımdır? Çünki Rəbb belə deyir. O, insanı bunun üçün bağışlamağa hazırdır. Buna görə də İsa tövbə edən hər kəsi bağışlamaq hüququna malik olmaq üçün çarmıxda öldü. Bağışlanmaq hər kəs üçün lazımdır. Həvari Paul bir dəfə Afinada vəz edərkən demişdi: “Allah cəhalət zamanlarında buna göz yumdu, amma indi hər yerdə hamının tövbə etməsini insanlara əmr edir”.

			Həvari Yəhya da deyir ki, xilas olmaq üçün tövbə etmək lazımdır: “Əgər günahsız olduğumuzu iddia ediriksə, özümüzü aldadırıq və daxilimizdə həqiqət yoxdur. Amma günahlarımızı etiraf ediriksə, Allah sadiq və ədalətli olduğu üçün günahlarımızı bağışlayacaq və bizi hər haqsızlıqdan təmizləyəcək” (1 Yəhya 1:8-9).

			İnsan günahkar olduğunu anladıqda müqəddəs və saleh olan Allahdan qorxur. Bu başa düşülən və təbii bir haldır. Bununla belə, biz İsa Məsihin sözlərini bilməli və xatırlamalıyıq: “Ey bütün  yorğunlar və yükləri ağır olanlar, Mənim yanıma gəlin, Mən sizə rahatlıq verərəm” (Matta 11:28).

			O, həm də dedi: “Yanıma gələni heç vaxt kənara atmaram” (Yəhya 6:37).

			Burada bir az təkrarlayacağam. Xilas olmaq üçün nə lazımdır?

			İnsan “Allahın var olduğuna, Onu axtaranları mükafatlandırdığına” inanmalıdır.

			Siz özünüzü günahkar kimi hiss etməlisiniz. Bu çox vacibdir. Üstəlik, günahkar çox günah işlətdiyi üçün deyil, təbiətcə belə olduğu üçün günahkar sayılır. Günah yer üzünə gəldikdən sonra bütün insanların qəlbinə daxil oldu. Biz təbiətcə günahkar olduğumuz üçün günah edirik. Ona görə də bütün insanların, hər birimizin bağışlanmağa ehtiyacı var. Necə ki, yazılıb: “Saleh olan yoxdur, bir nəfər belə, yoxdur… Çünki hamı günah edib, Allahın izzətindən məhrum olub” (Romalılara 3:10, 23).

			Tövbə və günahlarınızı etiraf etməklə duada İsa Məsihə müraciət etməlisiniz. Bunu sən də etməlisən. Rəbdən bütün günahlarının bağışlanmasını xahiş et. Günahlar, iyrəncliklər, gizli günahlar, bütün xurafatlar, bütpərəstlik ayinləri, inanclar və bu cür təcrübələri etiraf etməli, onlardan imtina etməlisiniz. Bütün bunları xüsusi olaraq duada etiraf edib onlardan şüurlu şəkildə imtina etməlisiniz, çünki onlar şeytanın həyatınıza daxil olması üçün qapı açır.

			Əgər insan duada İsa Məsihə müraciət edərsə, deməli, Onu Xilaskar sayır, Ona inanır. İsanın sizi qəbul etdiyinə, Öz Sözünə sadiq olduğuna inanmaq vacibdir: “Mənim yanıma gələni Mən heç vaxt rədd etmərəm”. Həvari Paul öz vəzində belə dedi: “Allah cəhalət zamanlarında buna göz yumdu, amma indi hər yerdə hamının tövbə etməsini insanlara əmr edir” (Həvarilərin İşləri 17:30).

			Bunu necə etmək olar? Diz çöküb (ürəkdən, səmimiyyətlə) belə dua etmək olar:

			“Ya Rəbb! Mən dəhşətli günahkar olduğumu bilirəm. Mən nəinki çox günah etmişəm, hətta Sənin qarşında bütün günahlarımın adını çəkməyə belə utanıram. Amma mən günahkaram, çünki günahlarımı bilərəkdən etmişəm. Mən günahkara mərhəmət et! Günahlarım üçün tökülən Oğlun İsa Məsihin qanı ilə məni hər cür haqsızlıqdan təmizlə! Ya Rəbb, mərhəmətinə görə məni bağışla və məni pak et!

			Kəlamında demisən ki, Sənə iman edənlər bəxşiş olaraq Müqəddəs Ruhu alacaqlar. Mən Sənin vədinə inanıram və Səndən xahiş edirəm ki, bundan sonra və əbədi olaraq Sən Müqəddəs Ruhunla qəlbimdə yaşayasan.

			Ya Rəbb, mənim Allahım və Xilaskarım, mən şeytandan, onun gücündən və həyatımda onunla bağlı hər şeydən imtina edirəm.

			Ya Rəbb, Sən müqəddəs Allahımsan, həyatımı Sənə verirəm və Sənin həyatını izzətin üçün qəbul edirəm! Amin!”

			Əgər sən Allaha və İsa Məsihə inanırsansa, özünü günahkar hesab edirsənsə, Rəbbin qarşısında diz çöküb tövbə duasında günahlarını etiraf edirsənsə, o zaman Onun səni qəbul etdiyinə inanmalısan və buna görə Ona şükür etməlisən.

			Günahların bağışlanmasına görə edilən minnətdarlıq xilas yolunda atılan mühüm addımdır. Belə dua edə bilərsən:

			“Rəbb İsa Məsih, Sənə şükür edirəm ki, bütün günahlarımı Öz üzərinə götürdün, məni satın aldın və məni təmizlədin! Mənim barəmdə dediklərin üçün Sənə təşəkkür edirəm: “Yanıma gələni heç vaxt kənara atmaram”. Sənin hüzuruna gəlirəm və bütün qəlbimlə inanıram ki, Sən məni rədd etmirsən. Rəbb, məni bağışla və qəbul et.

			Günahlarımın bağışlanmasına və əbədi həyat hədiyyəsinə görə Sənə təşəkkür edirəm! Sənin sözünə inanıram! Sən demisən: “Mənə iman edən hər kəs əbədi həyata malikdir və mühakimə olunmur, lakin ölümdən həyata keçib”. Ya Rəbb, Sənə minnətdaram!

			Səmavi Ata! Mən İsa Məsihə inanıram. Sən demisən ki, İsa Məsihi qəbul edənlər mənim övladlarım olur. Sənin sözünə inanıram. İndi mən də Sənin övladınam! Bu böyük şərəfi səndən böyük sevinc və minnətdarlıqla qəbul edirəm!”

			Əgər bütün bunları səmimiyyətlə, bütün ürəyinizlə etmisinizsə, onda Müqəddəs Kitabda sizə deyilir: “Onu qəbul edənlərə, adına iman edənlərə O, Allahın övladları olmaq səlahiyyətini verdi. Onlar Allahdan doğuldular” (Yəhya 1:12).

			Yəni siz İsa Məsihin dediyi kimi yenidən doğulmusunuz. Əgər tövbə etmisinizsə, deməli, Allahdan doğulduğunuz üçün indi sizdə Müqəddəs Ruh var. Həvari Peterin Yerusəlimdəki vəzində dediyi kimi O sizə Öz Müqəddəs Ruhunu verdi: “Tövbə edin,… bağışlanacaq və bəxşiş olaraq Müqəddəs Ruhu alacaqsınız” (Həvarilərin İşləri 2:38).

			Fədakarlıq

			“Mənim boyunduruğumu üzərinizə götürün… Çünki Mənim boyunduruğum rahat və yüküm yüngüldür.”

			Müqəddəs İsa

			Biz bilirik ki, xilas olmaq üçün Allaha, Onun Kəlamına inanmalıyıq. Biz bunu iman addımı adlandırdıq. Bundan əlavə, özünüzü Allahın Kəlamının nurunda günahkar kimi görməli və İsa Məsihin adı ilə günahların bağışlanmasını diləyən Allaha səmimi qəlbdən dua etməlisiniz. Biz bu addımı tövbə adlandırdıq.

			Növbəti, çox vacib, dolğun həyata gedən yolda atılan addım fədakarlıqdır.

			Bilirik ki, Allah bizi bağışlayıb öz övladlarından biri kimi qəbul etdi, çünki İsa Məsih bütün günahlarımızı Öz üzərinə götürdü. O bizə Öz Müqəddəs Ruhunu verdi. “Elə Ruh Özü bizim ruhumuzla birgə şəhadət edir ki, biz Allahın övladlarıyıq” (Romalılara 8:16). Həvari Paul yazır: “Məgər bilmirsiniz ki, bədəniniz Allahdan aldığınız, sizdə yaşayan Müqəddəs Ruhun məbədidir? Siz özünüzə məxsus deyilsiniz, çox baha qiymətə satın alınmısınız. Beləliklə, bədəninizlə Allaha izzət gətirin” (1 Korinflilərə 6:19-20).

			Özünü Allaha həsr etmək məsihçinin bütün gələcək həyatını müəyyən edən çox mühüm bir addımdır. Bəlkə sən düşünürdün ki, fədakarlıq bir addım deyil, bütün həyatdır. Bu doğrudur. Xilas yolunda ilk addım imandır, sonra isə bütün həyatımız bir imanlı həyatdır. Biz hər gün imanla yaşamağa çağırılmışıq. Həvari Paul yazır: “Artıq mən yaşamıram, Məsih məndə yaşayır. İndi cismən yaşadığım həyata gəlincə məni sevib uğrumda Özünü fəda edən Allahın Oğluna olan imanla yaşayıram” (Qalatiyalılara 2:20). Tövbə və göylərdən doğulma imanla bağlıdır. Həvari Yəhya deyir ki, biz bütün həyatımızı tövbə ilə yaşayırıqsa, müəyyən bir addım atırıq.

			“Əgər günahımız olmadığını söyləyiriksə, özümüzü aldadırıq.” Fədakarlıq da belədir. O ilk çağırışda bizdən İsanı Rəbbimiz, Allahımız, Hökmdarımız, Xilaskarımız kimi qəbul edib bütün həyatımızı yalnız Ona həsr etməyimizi istəyir.

			Bu fədakarlığı etiraf etmək çox vacib bir addımdır. Biz Allaha məxsusuq, O bizim üçün təsəvvür edə bilməyəcəyimiz böyük bədəli ödəyərək bizi satın aldı. Duada Rəbbə deyin:

			“Həyatımı Sənə və iradənə həsr edirəm — bütün əməllərimi, düşüncələrimi və sözlərimi: hər şeyimi Sənə təslim edirəm.

			Sən mənim Allahım, Rəbbim və Xilaskarımsan! Həyatımı səninlə əbədi birləşdirirəm!”

			Fədakarlıq imanlı həyatında olmaya bilər, yəni insan iman edib tövbə etdikdən sonra Allahın iradəsinə tabe olmayıb yenidən öz yolu ilə gedə bilər. Bu yolun bizi hara aparacağını bilirik. Allahın bizi qəbul etdiyinə, bağışladığına inanmaq və bütün həyatımızı Xilaskarımız olan İsaya həsr etmək çox vacibdir.

			Belə səmimi və ömürlük etiraf fədakarlıqdır. Şeytanın bütün işlərindən, xüsusən də gizli hər şeydən əl çəkmək və həyatını Ona həsr etməklə insan Məsihin sözünü yerinə yetirir: “Mənim boyunduruğumu üzərinizə götürün və Məndən öyrənin. Çünki Mən həlim və qəlbən itaətkaram. Bununla canınıza rahatlıq taparsınız. Çünki Mənim boyunduruğum rahat və yüküm yüngüldür” (Matta 11:29-30). İsa bunun vacibliyini bu sözlərlə vurğulayır: “Çarmıxını götürüb ardımca gəlməyən kəs də Mənə layiq deyil” (Matta 10:38).

			Bu addımı atmaqla sənin Məsihə tabe olmaq yolun başlayır. Bu yol Allaha itaət etmək, gündəlik dua etmək, Kəlamını oxumaq, dinləmək və Xilaskarınız haqqında insanlara bölüşməkdir.

			Allahla ünsiyyət

			“İman edib vəftiz olan kəs xilas olacaq.”

			Müqəddəs İsa

			Biz öyrəndik ki, iman olmadan Allahı razı salmaq mümkün deyil və biz buna inandıq. Müqəddəs Kitaba, onun Xilaskar Məsih haqqındakı xəbərinə inandıq. İman etdik ki, Allah Onun yanına gələnləri rədd etmir. Biz Onun hüzuruna gəlib tövbə etdik. Biz xatırladığımız və unutduğumuz bütün günahlarımıza görə tövbə etdik. Biz imansızlığımıza və qürurumuza görə peşman olduq, şeytandan və onun bütün işlərindən əl çəkdik. Allah bizi bağışlayıb qəbul etdi və azad etdi. Tanrı İsa Məsihə görə bizi qəbul etdi. Biz isə Onun bizim üçün belə böyük bədəl ödədiyini öyrənərək həyatımızı Ona həsr etdik. Biz anladıq ki, biz özümüzə deyil, Allaha məxsusuq və Tanrı bizi Öz övladları etdi. Bizə Müqəddəs Ruhunu verdi və bizi yenidən dünyaya gətirdi.

			Biz Allahın övladları olduq, beləcə, satın alınmış, saleh sayılmış, təmizlənmiş və qəbul edilmişik. Allah bizi ünsiyyət qurmağa çağırıb. Tanrı bizim İsa Məsihlə, Onun müqəddəs kilsəsilə, Rəbbin əbədi həyat üçün satın aldıqları bütün insanlarla ünsiyyət qurmağımızı istəyir.

			Əgər bütün bunlar səninlə baş veribsə, deməli, qarşıda sənin daha vacib və zəruri bir addımın var. Daha sonra Səmavi Ata, Xilaskar İsa Məsih və bizə verilmiş Müqəddəs Ruhla bu gözəl münasibəti rəsmiləşdirməliyik. Bunu necə etmək olar? İsa Məsih Ona iman edən insanların nə etməli olduqlarını çox aydın və sadə şəkildə söylədi: “İman edib vəftiz olan kəs xilas olacaq” (Mark 16:16).

			Siz vəftiz olunmalısınız. Vəftizin mənasını Həvari Paul belə izah edir: “Əsla! İndi ki biz günaha münasibətdə ölmüşük, artıq günah içində necə yaşaya bilərik? Məgər bilmirsiniz ki, biz hamımız Məsih İsa ilə birləşmək üçün vəftiz olunarkən həmin vəftizlə Onun ölümü ilə birləşdik? Deməli, vəftiz olunub Onun ölümü ilə birləşməklə biz də Onunla birgə dəfn olunduq; belə ki Atanın izzəti ilə Məsih ölülər arasından dirildiyi kimi biz də həmin cür yeni həyat sürək. Əgər Onun ölümünə bənzər ölümdə Onunla bir olmuşuqsa, Onun dirilməsinə bənzər dirilmədə də Onunla bir olacağıq. Bunu bilirik ki, günahlı bədənin aradan qaldırılması üçün, daha günaha qul olmayaq deyə köhnə mənliyimiz Onunla birlikdə çarmıxa çəkildi. Çünki ölmüş adam günahdan azad olub. Əgər Məsihlə ölmüşüksə, Onunla yaşayacağımıza da inanırıq” (Romalılara 6:2-8).

			Vəftiz olunmaqla biz özümüzü günahlarımız üçün ölən İsa Məsihlə eyniləşdiririk. Biz Onun ölümünü — günah, bu dünya, özümüz üçün olan ölümünü öz ölümümüz kimi qəbul edirik. Necə ki, yazılıb: “Bəli, O hər kəs uğrunda öldü ki, qoy yaşayanlar artıq özləri üçün deyil, onlar uğrunda Ölüb-Dirilən üçün yaşasınlar” (2 Korinflilərə 5:15).

			Həvari Peter İsa Məsihdəki xilası Nuhun ailəsinin gəmidə daşqından xilası ilə müqayisə edərək yazır: “Bu nümunəyə uyğun olaraq vəftiz indi sizə İsa Məsihin dirilməsi ilə xilas gətirir. Vəftiz cismani çirki yumaqdan ötrü deyil, təmiz vicdanla Allah qarşısında söz vermək üçündür” (1 Peter 3:21).

			Vəftizi nikahın rəsmiləşdirilməsi ilə də müqayisə edə bilərsiniz. Əgər gənclər bir-birini sevirlərsə, demək, bütün ömürlərini birlikdə keçirmək, əzab-əziyyəti, sevinci, kədəri və ümidi bölüşmək istəyirlər. Yalnız hisslər, qərarlar, təminatlar və öhdəliklər kifayət deyil: münasibətlər evlilikdə rəsmiləşdirilməlidir. Bunu Allah və Müqəddəs Kəlam belə buyurur.

			Bu addımı atmaqla Sən Allahla əbədi əhd bağlayırsan. Bundan sevindirici nə ola bilər? Allahın əmrinə və Onun iradəsinə uyğun olaraq vəftiz olun. Möminlərin həyatında Məsihin mərkəzdə olduğu, yalnız Ata Allaha və Məsihə inandıqları və İncilin vəz olunduğu bir kilsə tapın. Müqəddəs Ruha ibadət edib vəftiz olun. Müqəddəs Kitab məsihçiləri təklikdə deyil, Məsihin  Bədəninin bir üzvləri kimi kilsədə birgə yığışmağa çağırır.

			Təqdis olunmaq

			“Ona görə də Səmavi Atanız kamil olduğu kimi siz də kamil olun.”

			Müqəddəs İsa

			İmanımızın ən böyük problemi və ya hətta çətinliyi gündəlik mömin və müqəddəs həyat tərzi yaşamaqdır. Allahın övladları olmaqla, biz günahların bağışlanmasına və əbədi həyat hədiyyəsinə sahibik. Allahın Kəlamına inanmaqla biz özümüzü Ona xidmətə həsr etmişik. Lakin tövbəmizdən, yenidən doğulmağımızdan və özümüzü Allaha həsr etməyimizdən sonra nə qədər çox vaxt keçirsə, ürəyimizdəki narahatlığı bir o qədər aydın hiss edirik. Biz müqəddəs yaşamaq istəyirik. Biz günahlarımızın əvəzini ödəyən Rəbbi razı salmağı o qədər çox istəyirik ki, hər bir bayağı fikirdən və hər günahdan utanırıq… Tövbə edib… yenidən günah edirik. Dərhal və həmişə etməsək də, amma yenə də günah işlədirik.

			Bu, Allahın bütün övladlarının həyatda yaşadığı təcrübədir. Allahın ailəsinə qəbul olunduğumuzu, Müqəddəs Ruhunun bizdə yaşadığını bilməyin dərin rahatlığı ilə yanaşı, biz hər gün qalib bir həyat yaşamaq istəyirik. Biz işdə və ya məktəbdə imansız tanışlarımıza və həmkarlarımıza nümunə olmaq istəyirik.

			Çıxış yolu nədir? Həvari Paulun sözlərinə görə o, möminlər üçün daim dua edir ki, Allah onların ürəklərinin gözlərini açsın və onlarda nə qədər güclü bir qüvvənin işlədiyini bilsinlər! Zəhmət olmasa, indi oxuduğun kitabçanı bir kənara qoy! Efeslilərə məktubun birinci və ikinci fəslindən on ayəni oxu.

			Oxuduqdan sonra ayədəki “qüdrətli, hökmdar gücü”nə aid olan sözlərə diqqət etdinmi? Allah bu qüdrətlə Rəbbimiz İsa Məsihi diriltdi ki, bizdə güclü iman hissi oyatsın. Qoy bu güc bizdə bu gün də, indi də, fəaliyyət göstərsin və biz Onun xalqı olaq. “O, dünya yaranmazdan qabaq bizi Məsihdə seçdi ki, biz məhəbbətdə Onun qarşısında müqəddəs və nöqsansız olaq” (Efeslilərə 1:4).

			Birinci bizə lazım olan şey gözümüzün işıqlanmasını, bu gücün bizdə nə qədər böyük olduğunu dərk etməyimizdir.

			İkincisi, biz bu həqiqəti bütün qəlbimizlə qəbul etməliyik. Allaha iman etməliyik ki, O bizdə yaşayır.

			Üçüncüsü, biz yadda saxlamalıyıq ki, biz “günah üçün öldük”. Biz dünya və dünya bizim üçün çarmıxa çəkildi (Qalatiyalılara 6:14). Həvari Paul təkcə özü haqqında deyil, hamımız haqqında yazmışdı: “İsanın ölümünü bədənimizdə həmişə daşıyırıq ki, Onun həyatı bədənimizdə aydın görünsün” (2 Korinflilərə 4:10). Gəlin Paulun sözlərini oxuyaq, onlara inanaq və əzbərləyək. Paul yazırdı: “Bunu bilirik ki, …köhnə mənliyimiz Onunla birlikdə çarmıxa çəkildi” (Romalılara 6:6). O, Qalatiyalılara 2:20-ci ayədə yazır: “Məsihlə birlikdə çarmıxa çəkildim”.

			Məsihlə birgə çarmıxa çəkilməyimiz qalib həyatımızın sirridir. Bu həqiqəti dərk etmək üçün onu imanla qəbul edib gündəlik həyat təcrübəsində istifadə et. Müqəddəs Yazıların bizə öyrətdiyi budur.

			Bilməli olduğumuz və bütün qəlbimizlə qəbul etməli olduğumuz şərtsiz daha bir həqiqət var: Məsih bizdə yaşayır! Paul yazır: “Bu sirr sizdə olan Məsihdir. O sizə izzətə qovuşmaq ümidini verir” (Kolosselilәrә1:27).

			Bu həqiqətlərə inan, onu qəbul et, ona uyğun yaşa. Qoy Rəbb hamıya tanış olan sınaqları dəf etməkdə sənə sevinc bəxş etsin.

			Xidmət

			“Məndə qalın, Mən də sizdə qalım.”

			Müqəddəs İsa

			M əsihçinin çağırışı nədir? Bu sual təqdis edilmiş və müqəddəs həyata can atan hər imanlıya verilir. İsa Məsih bunu çox sadə və aydın şəkildə demişdi: “Siz Məni seçmədiniz, Mən sizi seçib təyin etdim ki, gedib bəhrə verəsiniz və bəhrəniz çox qalsın. Beləcə Mənim adımla Atadan nə diləyirsinizsə, O sizə verəcək” (Yəhya 15:16). O, təkcə bizi xilas və əbədi həyat üçün deyil, həm də bəhrə verməyimiz üçün seçdi. Bu nə deməkdir? Həvari Paul Efeslilərə məktubunda bu barədə yazır: “Çünki iman vasitəsilə, lütflə xilas oldunuz. Bu, sizin nailiyyətiniz deyil, Allahın hədiyyəsidir. Əməllərlə deyil ki, heç kim öyünə bilməsin. Çünki biz Allahın yaratdığı əsərlərik, əvvəlcədən hazırladığı yaxşı əməllərinə görə həyat sürmək üçün Məsih İsada yaradıldıq” (Efeslilərə 2:8-10). Öz sözlərimlə təkrar edirəm: “Biz əməllərlə xilas olmuruq, amma bu dünyadakı təyinatımız yaxşı işlər görməkdir”.

			Məhz əməllər sınaqların öhdəsindən gəlməyi asanlaşdırır. İsa da bu barədə sadə və aydın danışdı: “Mən həqiqi Meynəyəm, Atam da Bağbandır. Məndə olub bəhrə verməyən hər budağı Atam qoparır. Bəhrə verən hər budağı isə budayıb təmizləyir ki, daha çox bəhrə versin. Sizə söylədiyim söz sayəsində siz artıq təmizsiniz. Məndə qalın, Mən də sizdə qalım. Budaq meynədə qalmasa, özündən bəhrə vermədiyi kimi siz də Məndə qalmasanız, bəhrə verə bilməzsiniz” (Yəhya 15:1-4).

			Başqa sözlə, İsa deyir ki, əgər biz Ona itaət etsək və dediklərini yerinə yetirsək, O bizə sınağa qalib gəlmək qüdrətini verəcək. Bəhrə vermək də Onun bizdə və bizim vasitəmizlə edəcəyi işidir. Biz Onun tapşırıqlarının öhdəsindən gələ bilməyəcəyimiz üçün qorxmamalıyıq. O bizdən ancaq tabe olmağımızı istəyir.

			Bu çox sadə şeylər ola bilər. Məsələn, mən iman etdikdən sonra kilsəmizin dar dəhlizində ibadətdən sonra yaşlı qadınlara paltolarını çıxarmağa və verməyə kömək etməyə başladım. İş çox sadə idi. Lakin bu işi etməyi Rəbb ürəyimə qoydu. Bununla yaşlı xanımlara nə qədər sevinc bəxş etdim: axı siz onlara nəinki paltolarını soyunmağa və ya geyinməyə kömək edəcəksiniz, həm də onları qucaqlayıb, xoş sözlər deyəcək və ya ev işləri, sağlamlıqları barədə soruşacaqsınız. Rəbb (həm mənim, həm də yaşlı qadınların qəlbində) Öz təmizləyici və təsəlliverici təsirini göstərdi.

			Allaha və insanlara xidmət etmək bizim bu dünyada çağırışımızdır. Çağırışınızı görməmək, həyatınızın məqsədini “qaçırmaq” çox təhlükəlidir. Buna görə də Rəbbimiz İsa Məsihin qardaşı Yaqub yazır: “Deməli, kimsə bir yaxşı işi görməli olduğunu bilib, onu etmirsə, günah edir” (Yaqub 4:17). İsanın və həvarilərin sözləri də daxil olmaqla Əhdi-Cədiddə yazılan “günah” sözü yunan dilindən tərcümədə “qaçırmaq”, yəni kamanla ox atarkən əldən vermək deməkdir.

			Bizim həyatımızın mənası var, Allah bizi xidmət etməyə çağırır. Gəlin çalışaq ki, bunu əldən verməyək.

			Son söz

			“Ey Ata, istəyirəm ki, Mənə verdiyin şəxslər də Mənim olduğum yerdə Mənimlə birlikdə olub Mənim izzətimi görsünlər.”

			Müqəddəs İsa

			Əgər tövbə etsəniz, həyatınızı Allaha həsr etsəniz və Rəblə münasibətinizi rəsmiləşdirsəniz, Ona və kilsəsinə xidmət etsəniz, yer üzündəki həyatdan sonra Allahın Onu sevənlərin hamısı üçün hazırladığı şeylər sizi gözləyir. Müqəddəs Kitabda yazılıb ki, Məsihlə yaşayanların heç biri ölümdən qorxmamalıdır, çünki bu, günahın, sınağın, düşmənçiliyin və göz yaşlarının olmadığı ecazkar dünyaya keçiddir… 

			Yəhyanın Vəhy kitabının yeddinci fəsli bu gözəl mənzərəni belə təsvir edir.

			“Bu arada ağsaqqallardan biri məndən soruşdu:

			— Ağ xalat geyinmiş bu şəxslər kimdir və haradan gəliblər?

			Ona dedim:

			— Ağa, bunu sən bilərsən.

			O mənə dedi: 

			— Bunlar böyük əziyyətdən keçib gələnlərdir. Onlar öz xalatlarını yuyub Quzunun qanı ilə ağartdılar. Buna görə də onlar Allahın taxtının önündədir, gecə-gündüz məbədində Ona ibadət edirlər. Taxtda Oturan da Onların üzərində məskən salacaq. Onlar bir daha nə ac, nə də susuz qalacaq, günəş və qızmar isti onları vurmayacaq. Çünki taxtın ortasında olan Quzu onların Çobanı olacaq, onları həyat suyunun qaynaqlarına aparacaq, Allah onların bütün göz yaşlarını siləcək.”

